ལྷ་དང་བླ་མས་ལུང་བསྟན།ཆུ་གཉིས་བར་དུ་འབྲུག་པའི་སྲོག་རྫོང་ཆགས།།ཞེས་པ་ལྟར་རྒྱ་གར་འཕགས་པའི་ཡུལ་གྱི་བྱང་ཕྱོགས།བོད་ཁ་བ་ཅན་གྱི་ལྷོ་ཕྱོགས།ལྷོ་ལྗོངས་སུ་མིང་ཆགས་པའི་ཆོས་ལྡན་འབྲུག་གི་རྒྱལ་ཁབ་ཀྱི་དབུས་གྱུར་འཆང་མིང་དུ་སྤུངས་ཐང་ཁ་ཟེར་བའི་གནས་འདི་ནི་སྔོན་འཇིག་རྟེན་ཆགས་པའི་དུས་སྐབས་ཉིད་ནས་དཔལ་བདེ་མཆོག་འཁོར་ལོ་སྡོམ་པའི་ཞིང་ཁམས་དངོས་སུ་གྲུབ་ཟིན་པ་མ་ཚད་ཚུར་མཐོང་བློའི་སྤྱོད་ཡུལ་དུའང་།ནམ་མཁའི་མཐོངས་ཤིན་ཏུ་ཡངས་ཤིང་བཀྲ་ཤིས་པའི་མཚན་རྟགས་དང་ལྡན་པ།གཡས་གཡོན་ནས་ཕོ་ཆུ་མོ་ཆུ་དྭངས་ཤིང་བསིལ་བའི་ཆུ་རྒྱུན་ལྷུང་ལྷུང་དུ་བབ་པས་ཡང་དག་པའི་ལམ་ལ་ཞུགས་པའི་སྐྱོ་སངས་དང་ཡིད་དགའི་འཁྲི་ཤིང་ཉིད་དུ་གྱུར་པ།འདབ་གཞོལ་རྣམས་སུ་ཙན་དན་གྱི་དྲི་བཟང་དུས་ཀུན་ཏུ་འཐུལ་བ་སོགས་ཞིང་ཁམས་ཀྱི་མཚན་ཉིད་དང་ལྡན་པའི་སྤུངས་ཐང་བདེ་བ་ཆེན་པོའི་ཕོ་བྲང་འདི་ནི།དཔལ་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ་ཞབས་དྲུང་ངག་དབང་རྣམ་པར་རྒྱལ་བ་དཔལ་བཟང་པོའི་ཞབས་ཀྱིས་སྤྱི་ལོ༡༦༣༧དང་རང་ལུགས་སྟོན་པའི་འདས་ལོ༢༦༩༤རབ་བྱུང༡༡པའི་མེ་མོ་གླང་ལོ་ཟླ༨པའི་ཚེས༨ལ་རི་བོ་གླང་ཆེན་རྣམ་པ་འགྱིང་བ་དང་འདྲ་བའི་སྣ་སྟེང་དུ་གཟའ་སྐར་དགེ་བའི་ཉི་མར་ཡོངས་རྫོགས་བསྟན་པའི་མངའ་བདག་བླ་མ་རིན་པོ་ཆེའི་་་དབུ་སྣ་འདྲེན་ཏེ་སྤྲུལ་པའི་བཟོ་བོ་བ་ལིང་པ་དང་གཞན་དངོས་ཅན་མི་དང་དངོས་མེད་ཀྱི་གཞི་བདག་སོགས་འུར་གྱི་རུབ་ནས་ལོ་ངོ་ཕྱེད་དང་གཉིས་ལ་གེགས་མེད་ལེགས་པར་བསྒྲུབས་པའི་གདན་ས་མཐོང་ན་མི་མཐུན་པ་མེད་པ་འདི་ནི།ད་ལྟ་ཆོས་རྗེ་འགྲོ་བའི་མགོན་པོ་གཙང་པ་རྒྱ་རས་ཀྱི་སྒལ་ཚིགས་གཞུང་ལས་བྱོན་པའི་སྤྱན་རས་གཟིགས་རང་བྱུང་ཁ་སར་པ་ནི་དང་སྡོམ་བཙན་སྡེ་སྣོད་འཛིན་པའི་རྒྱལ་པོ་མཐུ་ཆེན་བླ་མ་རིན་པོ་ཆེ་ངག་དབང་རྣམ་པར་རྒྱལ་བའི་སྐུ་དམར་གདུང་ཆེན་མོ་ལོ་ངོ༣༦༤སོང་བ།ཆོས་རྗེ་པདྨ་གླིང་པའི་སྐུ་གདུང་ཆེན་མོས་གཙོས་པའི་ནང་རྟེན་ཡ་མཚན་ཞིང་བྱིན་རླབས་ཆེ་བ་མང་པོ་ཞིག་དང་།དགེ་འདུན་འདུས་པ་ཡོངས་ཀྱི་གཙུག་མགོན་དྲུག་པ་རྒྱལ་བ་རྡོ་རྗེ་འཆང་ཆེན་པོའི་རྣམ་རོལ་སྐྱབས་མགོན་རྗེ་མཁན་རིན་པོ་ཆེ་དང་རྒྱལ་བ་རིགས་ལྔའི་རྣམ་སྤྲུལ་སློབ་དཔོན་ཆེན་པོ་རྣམ་པ་ལྔ།བསྟན་པའི་གཞི་མ་འཕགས་པའི་དགེ་འདུན་པ༣༡༢༦ལྷག་པ་ཙམ་གྱི་བཞུགས་གནས་དང་།གཞན་ཡང་ལུགས་གཉིས་ཆབ་སྲིད་སྐྱོང་བའི་སྤུངས་ཐང་ཁ་རྫོང་ཁག་གི་ལས་སྣ་གི་ཡིག་ཚང་རྣམས་ཡོད་དོ།།